text: Dyre hoteller i Esbjerg. 
  16 maj 2011 kl. 07.16
  Esbjerg er den tredje dyreste by i Danmark, hvis man kigger på hotelpriserne, viser undersøgelse fra Hotels.com. Sludder, siger lokale hotelejere.  
  Et hotelværelse koster i gennemsnit 894 kroner. Dermed er det dyrere at bo på hotel i Esbjerg end i København, hvor det kun koster 861 kroner i gennemsnit. Men lokale hotelejere afviser over JydskeVestkysten undersøgelsen og kalder den utroværdig:  
  
  Gratis ydelser 
  Hoteldirektør på Hotel Britannia, Palle Storinggaard:
  - I københavn skal man på de fleste hoteller betale ekstra for morgenmad, parkering og internet. Det løber hurtigt op i et par hundrede kroner. Det er gratis hos os. 
  
  Billigere i Esbjerg
  På Hotel Cab Inn i Skolegade har hotelchef Ricco Alvarez også svært ved at forholde sig til undersøgelsen. Hotellet har en fast pris på 545 kroner for et standardværelse, og det mener han ikke, at man finder billigere i København.
  